钦定古今图书集成/明伦汇编/宫闱典/第004卷 > 《宫词十八首》张公庠
## 钦定古今图书集成/明伦汇编/宫闱典/第004卷 > 《宫词十八首》张公庠

晓雾溟濛似有无，半残红烛动金铺。黄莺不语梨花
上，错认徐熙旧画图。

四部《韶》音进玉卮，千宫倾望柘黄衣。舞头再拜金阶
远，画鼓连催卷队归。

二月犹寒未有雷，江梅才谢小桃开。宫娥不放珠帘
下，待得东风送燕来。

尽道今来花信迟，凌晨宫女探春归。寒梅一朵金盘
小，已有清香拂御衣。

过苑中官排办时，江梅初绽两三枝。春寒呵手晨妆
罢，帘外人催送驾迟。

再坐千官花满头，御香烟上紫云楼。万人同向青霄
望，鼓笛声中度彩球。

后苑宸游炎日长，宫中强半坐回廊。䴔䴖㶉𫛶银塘
静，杨柳梧桐水殿香。

万字阑干菊半开，更怜清露点莓苔。《仙韶》使副呈新
谱，得旨重阳侍宴来。

清旦宫中侯上番，银潢轻淡玉钩残。山茶破萼江梅
发，尽倚朱阑不避寒。

上番宫女卷帘时，闪闪寒鸦拂晓啼。才著赭袍催进
辇，紫宸门外报班齐。

银汉横斜近建章，九重深静闭兰房。六更未觉晨光
动，自是仙家日月长。

萱草初长花未开，共知青帝领春回。珠帘卷上琼钩
稳，不碍薰风满殿来。

太皞祠坛数级红，青旗摇曳日朦胧。人间未觉东风
至，先入宜春小院中。

西苑春深奉翠华，朱阑千万护珍葩。不如直上红楼
去，尽见琼林十里花。

碧瓦鸳鸯势欲飞，禁门深静日迟迟。玉箫吹遍新传
谱，坐看黄鹂数换枝。

月华浮动上阶棱，侍宴归来掩绣屏。子夜酒醒兰烛暗，碧纱窗外度流萤。

宴起昭阳索辇时，𬬻香偏上赭红衣。金门玉砌明如
昼，宫女三千把烛归。

夹城西畔半球场，彩仗弯弯人对行。一样骅骝三百
匹，金羁更伴绿游缰。